بينين ولاً لجمهورية د لبينين (بلفرانساوية: République du Bénin) هي بلاد جات فلغرب د إفريقيا. تاتحدًها من لغرب الطوݣو، من الشرق نيجيريا، من الشمال بوركينا فاصًو والنيجر، ومن لجنوب لخليج د بينين. فاللًول دلقرن 17 كانت لمنطقة اللي فيها لبينين كاتسمًا بالساحل د لعبيد حيث كانوا بزاف د لعبيد كيتسيفطو من تمًا للقارة د أميريكا. ف 1892 تمنعات التجارة د لعبيد وضعاف ليقتيصاد د ديك لبلاصة. حتلاتًها فرانسا وسمًاتها داهومي لفرانساوية. ستاقلات بينين من فرانسا ف 1960 و دارت حكومة ديموقراطية. ف 1972، غادي يوقع نقيلاب عسكري و غادي تتأسس لجمهورية الشعبية د بينين، اللي كانت جمهورية ماركسية لينينية. ف 1990 غادي يحبس هاد النظام وغادير بينين دستور جديد اللي ولاًت موراه جمهورية بينين, وفيها تعدد لأحزاب. تسيكنو فبينين تقريبا 11.5 مليون د الناس، ولعاصمة ديالها هي پورطو نوڤو (لمرسى الجديد)، ولكن لمقر د لحكومة كاين فلمدينة د كوطونو، اللي هي أكبر مدينة ولعاصمة ليقتيصادية د لبلاد. اللغة الرسمية هي لفرانساوية، وكاين بزاف د اللغات محلية تيتهضرو فبلاد بحال فون ولا يوروبا. لبنين جمهورية داخلة فبزاف د لمنظمات عالمية بحال لأمم لمتحدة و ليتيحياد لإفريقي ومنظمة لمؤتمر لإسلامي ولمنضمة لعالمية د لفرونكفونية.